b'\n_START_ARTICLE_\nSIM-kort\n_START_PARAGRAPH_\nEt SIM-kort (SIM er en forkortelse for Subscriber Identity Module) er en type smartkort som brukes i mobiltelefoner. Uten at et korrekt SIM-kort er satt inn i telefonen kan den ikke brukes til samtaler eller tekstmeldinger. I de fleste land kan man imidlertid ringe n\xc3\xb8dnummeret uten gyldig SIM-kort. _NEWLINE_Det f\xc3\xb8rste standard SIM-kortet hadde samme st\xc3\xb8rrelse som et kredittkort. De senere st\xc3\xb8rrelser er: mini-SIM 25x15 mm, micro-SIM 15x12 mm og nano-SIM 12,3x8,8 mm. _NEWLINE_I et SIM-kort er det lagret opplysninger om blant annet abonnenten og operat\xc3\xb8ren. Opplysningene i kortet brukes til \xc3\xa5 opprette kontakt mellom abonnenten og de forskjellige elementene i mobilsystemet han er knyttet til. En viktig funksjon er \xc3\xa5 identifisere brukeren overfor mobilsystemet slik at han kan ringe og motta samtaler, samt s\xc3\xb8rge for at bruken av abonnementet blir fakturert rett. Abonnentens telefonnummer er normalt ikke lagret p\xc3\xa5 kortet. I stedet er hver kort utstyrt med et eget unikt serienummer. N\xc3\xa5r noen ringer til en mobiltelefon blir det sjekket i Home Location Register (HLR) hvilket SIM-kortnummer som er knyttet til det oppringte nummeret, og samtalen blir s\xc3\xa5 rutet til rett mottaker. Det er derfor mulig \xc3\xa5 bytte SIM-kort uten \xc3\xa5 bytte telefonnummer._NEWLINE_SIM-kortet kan flyttes fritt mellom mobiltelefoner. Dermed kan man bytte mobiltelefon uten \xc3\xa5 kontakte operat\xc3\xb8ren._NEWLINE_SIM-kortet har ogs\xc3\xa5 et lite flashminne hvor det kan lagres data. Dette kan v\xc3\xa6re SMS-meldinger, telefonbokoppf\xc3\xb8ringer, liste over foretrukne nettverk og diverse andre innstillinger som operat\xc3\xb8ren krever._NEWLINE_De fleste SIM-kort er utstyrt med PIN-kodefunksjon. Dersom denne er aktivert kan uvedkommende ikke misbruke abonnementet. Kasserte SIM-kort er EE-avfall og brukte kort skal leveres til mobilforhandler eller offentlig mottak for EE-avfall.'